འདིར་བཤད་བྱ་གཉིས་པ་ཐིས་ཀྱི་སྐོར་ལ།ཐ་སྙད་འདི་ཡང་གོང་བཤད་ཛྭ་ལྟར་དེང་རབས་བོད་ཀྱི་སྤྱི་ཁྱབ་ཚིག་མཛོད་ནས་ཕལ་ཆེར་འབྲེལ་བཤད་མཐོང་རྒྱུ་མེད།འོན་ཀྱང་ཕྱིས་བྱུང་བོན་འབྲེལ་གྱི་ཚིག་མཛོད་འགའ་ཞིག་ཏུ་ཐིས་ནི་ཞང་སྐད་དེ་ཛྭ་སྒྲུབ་པའི་ཆོ་ག་ལ་གོ་ཚུལ་བཤད་འདུག་ཀྱང་།གུས་པའི་བསམ་ཚུལ་ནི།སྤྱིར་ཐིས་ཞེས་པ་ཛྭ་སྒྲུབ་ཀྱི་ཆོ་གའི་དོན་གཅིག་པུ་ཙམ་ལ་གོ་རྒྱུ་མིན་པར་གནད་ཆེའི་སྙིང་པོའམ་གསང་བའི་དོན།དེ་བཞིན་དམར་ཁྲིད་ཀྱི་གདམས་པ་སོགས་ལའང་གོ་བ་ཡོད་སྲིད་པར་འདོད་དེ།ཞང་སྐད་དུ།ཨི་ཐིས་ཞེས་པ་སྙིང་པོའམ་གལ་འགང་ཆེ་བ་དང་།ཨི་ཐིས་ཡ་ཞེས་པ་ནི་གསང་བའི་དོན་ཡིན།ཐ་སྙད་དེ་དང་འབྲེལ་བའི་ཨག་ཐམ་དང་ཨི་ཐ་སོགས་ནི་སྦས་པའམ་དམར་ལ་ཟབ་པར་གསང་རྒྱ་བྱེད་པའི་དོན་ཡིན་པ་ལྟར་རོ།།